Cum se apropie sărbătorile Pascale, unii comercianți încearcă să păcălească clienții. Așa că, dacă vreți să cumpărați carne de miel, verificați înainte dacă produsul este marcat cu o ștampilă ovală. Inspectorii Direcției Sanitar-Veterinare anunță controale ample pentru a impiedica vânzarea cărnii neconforme.
În piețe și-au făcut apariție primii crescători de ovine, iar clienții au început să stea deja la cozi pentru carnea de miel. Inspectorii DSV însă recomandă atenție maximă și asta pentru că în multe cazuri carnea nu are aviz sanitar veterinar. Prin urmare, pentru a-și da seama că marfa este bună de consum, oamenii trebuie să verifice dacă are ștampila ovală.
Totuși, chiar în cazul în care comercianții își vând carnea în piețe autorizate, asta nu înseamnă că marfa este sigură. Cea mai recentă metodă de a înșela clienții este cea a ștampilei cu cartoful.
„În anii anteriori, am găsit tot felul de mărci: lua un cartof, îl aplica cu un tuș alimentar, dar mielul era sacrificat în gospodărie”, spune Iulian Moca, DSV Buzău.